ԱՍՏՈՒԱԾՊԱՇՏՈՒԹԻՒՆԸ ԱՊՐԻԼ 
ՃՇՄԱՐԻՏ ՀՈԳԵԴԱՐՁՈՎ[footnoteRef:1] [1:  Խօսուած Կիրակի, 18 Յունիս 2000-ին, Անթիլիասի Մայրավանքի Ս. Գրիգոր Լուսաւորիչ Մայր Տա-ճարին մէջ, Եղիա Մարգարէի յիշատակի օրը, Թագաւորներու Երրորդ Գիրք 18.1–39-ի հիման վրայ:
] 


«Լսէ՛ ինծի, Տէ՛ր, պատասխանէ՛ ինծի կրակով, որպէսզի այս ժողովուրդը գիտնայ թէ դու՛ն ես Աստուածը, ո՜վ Տէր, եւ թէ դուն ես որ ետ քեզի կը դարձնես իրենց սիրտը» (Գ. Թգ 18.37)

Այսօր, Հոգեգալուստին յաջորդող առաջին Կիրակիին, երբ մեր Եկեղեցւոյ մէջ Քրիստոսի յարութեան նուիրուած Կիրակիներու շարքը կը վերսկսի, մեր տօնակարգը ճշդած սրբազան հայրապետները կը թելադրեն մեզի խորհրդածել Եղիա Մարգարէի յիշատակին մասին:
Եղիա Մարգարէն ապրած է Քրիստոսէ առաջ 9-րդ դարուն եւ կը համարուի մեծագոյն Հրեայ մարգարէն: Ան կը հանդիսանայ իրաւ աստ-ւածպաշտութեան, բարոյական սկզբունքներու եւ ընկերային արդարութ-եան ջատագովը: Ան, Ենովք Նահապետին նման, առանց մահը ճաշակելու հրեղէն ձիերու կառքով երկինք բարձրացած է: Ան եղած է նաեւ հրա-շագործ մարգարէ մը, որ երեքուկէս տարուան սովի տարիներուն, Սիդո-նացիներու Սարեփթա քաղաքին մէջ ապրող այրիին ալիւրն ու իւղը օրհնելով անսպառելի դարձուցած է, եւ անոր զաւկին յարութիւն շնորհած։
Ան այսօր մեզի կը պատգամէ Աստուծմէ չհեռանալ եւ զայն միշտ պաշտել, երբ Թագաւորներու Երրորդ Գիրքին մէջ կը կարդանք թէ ինչպէս Բահաղը պաշտող Իսրայէլացիները ճշմարիտ Աստուծոյ՝ Եհովայի պաշ-տամունքին հրաւիրեց եւ ապացուցեց թէ Տիրոջ, տիեզերքի Արարիչին, Աբրահամի, Իսահակի եւ Յակոբի Աստուածին կը վայելեն ամեն տեսակի փառքն ու պատիւը, որուն աղօթեց ըսելով. «Լսէ՛ ինծի, Տէ՛ր, պատասխանէ՛ ինծի կրակով, որպէսզի այս ժողովուրդը գիտնայ թէ դու՛ն ես Աստուածը, ո՜վ Տէր, եւ թէ դուն ես որ ետ քեզի կը դարձնես իրենց սիրտը», երբ ինք Տիրոջ միակ մարգարէն մնացած էր Բահաղի 450 մարգարէներուն դիմաց եւ հոգեդարձի մարտահրաւէր կը կարդար իր ժողովուրդին՝ աղօթքով Աստուծոյ մատուցանելիք իր ողջակէզին վրայ երկինքէն կրակ թափել տալով, որուն հետեւանք ամբողջ ժողովուրդը երեսի վրայ գետին կ՚իյնար ու կ՚աղաղակէր. «Տէ՛րն է Աստուածը, Տէ՛րն է Աստուածը»: Մինչ Բահաղի մարգարէները ամբողջ օր մը յումպէտս վատնած էին՝ իրենց չաստուծմէն կրակ աղերսելով իրենց յարդարած զոհասեղանին վրայ, ահա Եհովան կը պատասխանէր Եղիայի աղերսանքներուն եւ նոյնիսկ Մարգարէին հրա-մանով երեք անգամ ջուրով թրջուած ողջակէզն ու փայտերը, քարերն ու հողը կը բռնկէին եւ կրակը կը լափէր փոսին մէջ հաւաքուած ջուրը:
Իր մարգարէական տիրական տիպարով եւ այս հրաշագործութ-եամբ ի՛նչ կ՚ըսէ այսօր Եղիա Մարգարէն մեզի՝ կրակէ նոր հոսքով մը մեզ Աստուծոյ դառնալու հրաւիրելով:
Առաջին, Աստուած զանազան միջոցներով մեզ իրեն կը մօտեցնէ եւ իր շնորհներուն ընդունարանը կը դարձնէ:
Տակաւին անցեալ Կիրակի, Հոգեգալուստի դէպքին վերյառնումով, կը լսէինք Առաքեալներու Գործերուն վկայութիւնը թէ Սիոնի Վերնատան մէջ հաւաքուած հաւատացեալներ «հրեղէն լեզուներ տեսան, որոնք տա-րածուեցան եւ հանգչեցան իւրաքանչիւրին վրայ (եւ) բոլոր ներկաները Սուրբ Հոգիով լեցուեցան» (2.3–4) եւ գիտակցեցան Պետրոս Առաքեալի քարոզութեամբ իրենց հասած Յովէլ Մարգարէի խօսքերուն. «Ով որ Տէրը օգնութեան կանչէ՝ պիտի փրկուի» (Գրծ 2.21): Կրակը կը մաքրէ մեր մեղքերը եւ կը լուսաւորէ մեր շաւիղները՝ Աստուծոյ հետ ըլլալու մեր յանձնառութիւնը վերարծարծելով: Եթէ փորձենք ներքին առնչութիւն մը գտնել Բահաղի պաշտամունքը կրակով ցրելու Եղիա Մարգարէին ճիգերուն եւ Պենտեկոստէի օրը Ս. Հոգին կրակէ լեզուներով հաւատաց-եալներուն ղրկելու Աստուծոյ տնօրինութեան հետ, կ՚անդրադառնանք թէ նո՛յն Տէրն ու Աստուածն է որ իր Հոգին կը թափէ բոլոր մարդոց վրայ (հմմտ. Գրծ 2.17): 
Ան, առաջին հերթին, Բահաղի տիրապետութենէն կը փրկէ իր մոլորած ժողովուրդը: Բահաղի անունին տառացի իմաստը կը նշանակէ տան մը տէրը, եւ այս շրջագիծին մէջ՝ մարդկային մարմնին եւ հոգիին տէրը, մարդուն բովանդակ էութեան տէրը, որուն գերութենէն կարելի էր ազատագրուիլ միայն Մարգարէին միջնորդութեամբ կատարուած հրա-շագործութեան պարգեւին հաղորդակից ըլլալով եւ ճշմարիտ Աստուծոյ պաշտամունքին մէջ վերահաստատուելով: 
Ան, երկրորդ պարագային, նոյնինքն իր Հոգիին կրակէ լեզուներով վառելով իր նո՛ր ուխտի ժողովուրդը, նո՛ր ազգ եւ նո՛ր քահանայութիւն կը կերտէ. «Ընտրուած ցեղ մը, թագաւորելու կոչուած քահանաներ, սուրբ ազգ մը, Աստուծոյ սեփական ժողովուրդը, (որուն) պարտականութիւնն է քա-րոզել զօրութիւնը անոր՝ որ ձեզ խաւարէն իր սքանչելի լոյսին կանչեց» (Ա.Պտ 2.9):
Երկրորդ, Ս. Հոգիով լեցուած, մենք զԱստուած պաշտելով հա-մարձակօրէն կը յայտարարենք «Տէ՛րն է Աստուածը, Տէ՛րն է Աստուածը» (Գ.Թգ 18.39) եւ «Յիսուս Տէր է» (Ա.Կր 12.3):
Հակառակ այն իրողութեան որ Բահաղի մարգարէները պար-տըւեցան, ճշմարիտ Աստուծոյ ներգործութիւնը կրակով ապացուցուեցաւ եւ Տէրը Եղիայի վերարկուն անոր յաջորդին՝ Եղիսէի ուսերուն դրաւ ու նոր մարգարէներ հանեց իր ժողովուրդին մէջէն իր սրբութեան եւ արդա-րութեան պատգամախօսները դառնալու համար, հին ուխտի ժողովուրդը դարձեալ քանիցս մոլորեցաւ ու հեռացաւ իր Եհովայէն: Ժամանակներու լրումին, Հայր Աստուած իր Միածին Որդին ղրկեց, որ մեր մեղքերու քաւութեան համար խաչի մահը յանձն առաւ եւ մեզի յաւիտենական կեանք պարգեւեց. Հայր Աստուած Ս. Հոգին շնորհեց, որ Բաբելոնեան Աշտարակի խառնակութեամբ ցրուեալ ազգերը տարբեր-տարբեր լեզուներու բարբա-ռումով վերամիաւորեց, իր շնորհները բաշխեց եւ աստուածային ճշմար-տութեան բացաւ մեր խաւարեալ աչքերը. սակայն, նո՛յն մարդն ու նո՛յն ժողովուրդները դարձեալ հեռացան Աստուծմէ, մատնեցին ու խաչեցին իրենց Փրկիչը եւ ցամքեցուցին Ս. Հոգիին շնորհներուն հեղումը իրենց տաճարացեալ հոգիներուն մէջ (հմմտ. Ա.Կր 6.19–20): 
Ու նայեցէք այսօր ձեր չորս կողմը. նո՛ր Բահաղներ կը վխտան ամենուրեք, նո՛ր կուռքեր կը պաշտուին բոլորին կողմէ, նո՛ր ոգիներու ետեւէն կը փութայ բովանդակ մարդկութիւնը՝ մնայուն երջանկութիւն, հոգեկան խաղաղութիւն, յաւիտենական հանգիստ գտած ըլլալու ցնորքին մէջ բռնուած:
Երրորդ, մեր սրտի, հոգիի եւ մտքի դարձը առ Աստուած հրա-մայական անհրաժեշտութիւն է այսօր, երբ Հոգեգալուստի շնորհաբաշխ ցօղն ու մարգարէական հաւատքին կրակը առատօրէն կը թափին մեր վրայ:
Այսօրուան ճաշու ընթերցուածը հոգելից վայելքի սփռոց մը կը բանայ մեր առջեւ, երբ Յակոբոս Առաքեալին բերնով կ՚ըսէ. «Երբ ձեզմէ որեւէ մէկը ճշմարտութեան ուղիէն մոլորի եւ ուրիշ մը յաջողի զայն վերադարձնել, գիտցէք թէ մեղաւորը իր մոլար ճամբէն դարձնողը թէ՛ անոր հոգին մահուընէ կը փրկէ եւ թէ՛ իր բազմաթիւ մեղքերուն թողութիւն կը գտնէ» (Յկ 5.19–20):
Մենք Տիրոջ պէտք է դառնանք, որովհետեւ նախ Տէրը մեզի դարձաւ, գթաց մեր վրայ, ներեց մեր յանցանքները եւ մեր ապաւէնն ու յոյսը հանդիսացաւ՝ Սաղմոսին իսկ բառերով. «Երանի՜ անոր՝ որուն օգնականը Յակոբին Աստուածն է ու անոր յոյսը իր Տէր Աստուծոյն վրայ է» (146.5):
Չենք կրնար առանձին վերադառնալ Աստուծոյ, որովհետեւ տէ-րունի հրաւէրը ուղղուած է բոլորիս. «Ինծի՛ եկէք դուք բոլորդ, յոգնածներ եւ բեռնաւորուածներ, եւ ես հանգիստ պիտի տամ ձեզի: Ձեր վրայ առէք իմ լուծս եւ ինձմէ սորվեցէք, որովհետեւ հեզ եմ եւ սրտով խոնարհ, եւ դուք ձեր հոգեկան հանգստութիւնը պիտի գտնէք: Քանի իմ լուծս դիւրաւ տանելի է եւ բեռս՝ թեթեւ» (Մտ 11.28–30):
Չենք կրնար մեր հոգեկան անդորրութիւնը առանձին գտնել, որով-հետեւ մեծագոյն պատուիրանը կը պատուիրէ. «Սիրէ՛ քու Տէր Աստուածդ ամբողջ սրտովդ, ամբողջ հոգիովդ եւ ամբողջ մտքովդ եւ սիրէ՛ ընկերդ քու անձիդ պէս» (հմմտ. Մտ 22.34–40) եւ մեր Փրկիչը կը յորդորէ. «Նոր պատուիրան մը կու տամ ձեզի. Սիրեցէ՛ք իրար: Ինչպէս ես ձեզ սիրեցի՝ դուք ալ իրար սիրեցէք» (Յհ 13.34):
Ու այն ատեն միայն պիտի կարենանք Աստուծոյ մշտական ներ-կայութիւնը վայելել եւ հաստատակամօրէն աղօթել. «Մեր Տէր Աստուածը փառաւորենք, եւ ան մեր երկիւղածութիւնը թող ըլլայ. որովհետեւ Աստուած մեզի հետ է: Անոր յուսանք, եւ ան մեր սրբութիւնը թող ըլլայ. որովհետեւ Աստուած մեզի հետ է: Անոր յուսանք, եւ ան մեր փրկութիւնը թող ըլլայ. որովհետեւ Աստուած մեզի հետ է» (Երգ Խաղաղական Ժա-մերգութեան):
Աստուծոյ մերձենալու, Ս. Հոգիով սպառազինուելու եւ մեր Երկնա-ւոր Հօր դառնալու մեր որոշման մէջ դաստիարակիչ դեր ունի Հրեայ ժողովուրդի զաւակներուն Բաբելոնեան Աքսորէ վերադարձի այն փորձա-ռութիւնը (Ն.Ք. 6–5-րդ դարեր), որ Նեէմեայի մէջ կը պատմուի (9.1–38), երբ անոնք Օրէնքի գիրքէն կը կարդան եւ Եզրաս Քահանային բերնով հաւա-քական զղջումի գերագոյն արտայայտութեամբ կը խոստովանին իրենց մեղքերն ու իրենց հայրերուն անօրէնութիւնները, եւ անկեղծ ապաշխա-րութեամբ կ՚աղօթեն Աստուծոյ. «Օրհնեալ ըլլայ փառաւորեալ անունդ եւ ամեն օրհնութենէ ու գոհաբանութենէ վեր բարձրանայ»: Առաւել, իրենց մեղսալից ընթացքով Աստուծմէ հեռացած ըլլալու իրողութիւնը կ՚ընդու-նին, անդրադառնալով իրենց հայրերուն յանցանքներուն. «Սակայն քեզի դէմ անհնազանդ եղան ու ապստամբեցան. քու օրէնքդ մոռցան ու քու մար-գարէներդ սպանեցին, որ զիրենք քեզի դարձընելու համար զիրենք կը յանդիմանէին, եւ քեզ մեծապէս անարգեցին»: Եւ հիմա, երբ կը գիտակցին թէ առանց Աստուծոյ առաջնորդութեան չեն կրնար իրենց կեանքը ապրիլ, կը յայտարարեն. «Այս բոլորին լոյսին տակ, մենք հաստատ ուխտ մը կը կնքենք ու զայն կը գրենք, եւ մեր իշխանները, մեր Ղեւտացիներն ու քահանաները զայն թող կնքեն»:
Մեր Եկեղեցւոյ սուրբերուն, մարտիրոսներուն եւ հերոսներուն օրի-նակով, Աստուծոյ հետ ուխտ մը կնքելու կոչուած են Հայ ազգի զաւակները՝ մանաւանդ Հայաստանի մէջ Քրիստոնէութեան Պետական Կրօն Հռչակ-ման 1700-Ամեակի նախասեմին, երբ հաւաքաբար Աստուծոյ դառնալու հրամայականին դէմ յանդիման կը կանգնինք Հայաստանի եւ Սփիւռքի տարածքին՝ Հայ Եկեղեցւոյ աստուածատուր առաջնորդութեան ակնդէտ եւ մեր ազգային-եկեղեցական պատմութեան ու արժէքներու սրբազան եւ կենդանի գիրքին ընթերցումով:
Այսօր, երբ բարոյական արժէքներն ու ընկերային արդարութիւնը գրեթէ ամեն տեղ ոտնակոխ եղած են, այսօր երբ Աստուծոյ «Իմաստութ-եան ու հանճարի Հոգին, խորհուրդի ու զօրութեան Հոգին, գիտութեան եւ Աստուծոյ վախին Հոգին» (Ես 11.2) քիչ մը ամեն մարդու քով պակսած է, այսօր երբ աստուածպաշտութիւնը ժամանակավրէպ նկատուած է առհա-սարակ բոլորին կողմէ, Եղիա Մարգարէին հետ պէտք է կրկնենք. «Լսէ՛ մեզի, Տէ՛ր, պատասխանէ՛ մեզի լոյս պատուիրաններուդ կիզող կրակով, որպէսզի գիտակցինք թէ դու՛ն ես մեր Աստուածը, ո՜վ Տէր, եւ թէ դուն ես որ ետ քեզի կը դարձնես մեր սիրտը մեղքի ապականեալ ճամբաներէն», որպէսզի Յիսուսի յարութեան նուիրուած Կիրակիներու առաջին օղակը բանանք Հայ շարականին սա իմաստալից բառերով. «Յաւիտենական թագաւոր, Քրիստոս, որ տիեզերքի փրկութեան համար աշխարհ եկար, քեզ կը փառաւորենք. որովհետեւ, դուն մեր հայրերուն Աստուածն ես»:
Աստուծոյ որդեգրութեան շնորհը ճշմարիտ աստուածպաշտութ-եամբ ապրինք եւ Եղիա Մարգարէին բարեխօսութեամբ մեր քրիստո-նէական կեանքը իմաստաւորենք Տիրոջ հաւատարմութեամբ. ամէն:

   Նարեկ Ծ. Վրդ. Ալեէմէզեան

